બીજા વીશ્વયુધ્ધ પછી આ યુરોપીયન પ્રજા શીખી ગઇ છે કે પોતાના દેશની બહુસાંસ્કૃત્તીક પ્રજા ( Multicultural society)સાથે કેવી રીતે જીવાય! જે તે દેશમાં લઘુમતીઓને યુનાઇટેડ નેશન્સ ચાર્ટરના માનવ અધીકારોનો અમલ વાસ્તવીક રીતે મુર્તીમંત કરવા માટે તે બધાને પોતાની ધાર્મીક આસ્થાને ધ્યાનમાં રાખીને દા;ત મંદીરો, મસ્જીદો બાંધવાની સહજ સ્વતંત્રતા આપવામાં આવેલ છે. આ સમાજોની બહુમતી અને લઘુમતી પ્રજાઓએ એકબીજા સાથે સામાજીક સંવાદીતાથી કેવી રીતે જીવવું તે શીખી ગયા છે. જે તે દેશની લઘુમતી પ્રજાઓને ક્યારેય એવો અહેસાસ બહુમતી પ્રજા તરફથી થવા દેવામાં આવતો નથી કે તે આપણાથી જુદા, બીજા ( અધર) કે બીજા સ્તરના નાગરીકો( સેંકંડ ક્લાસ સીટીઝન્સ) છે.